google/wiki40b huggingface dataset:
Prancūzija Eurovizijoje

Istorija

Prancūzija yra viena iš sėkmingiausių šalių Eurovizijoje – šalis konkursą laimėjo penkis kartus, keturis kartus užėmė antrą ir septynis kartus trečiąją vietą.
Pastaraisiais metais, Prancūzijos rezultatai šiek tiek nuviliantys. Nuo 1998 metų Prancūzija beveik visada buvo žemiau 10 vietos finale. Nepaisant to, Prancūzija niekada neužėmė paskutinės vietos nuo jų debiuto.
Tačiau Prancūzija turėjo ir gerų rezultatų XXI amžiuje. 2001 metais Kanados dainininkė Natasha St-Pier atstovavo Prancūzijai ir užėmė 4 vietą su daina „Je N’Ai Que Mon Âme“, konkurse ji buvo favoritė laimėti konkursą. Gerų rezultatų šalis pasiekė ir 2002 metais, kai Sandrine François užėmė 5 vietą su „Il Faut Du Temps“ ir gavo Marcel Bezençon tarptautinės spaudos prizą už geriausią tų metų dainą. Galiausiai teigiama patirtis su 2008 m. atstovu Sébastien Tellier sulaukė didelio susidomėjimo tarp Prancūzijos šou verslo konkursui, o tai lėmė, kad „Eurovizija“ yra vertinama dabartinės Prancūzijos žiniasklaidos, kaip didelė reklamos kampanija ir buvo nuspręsta, kad ateityje Prancūzijai turėtų atstovauti žymūs atlikėjai. Su šiomis ambicijomis prancūzų superžvaigždė Patricia Kaas atstovavo Prancūzijai 2009 m. Eurovizijos dainų konkurse Maskvoje, Rusijoje. Kaas yra viena didžiausio pasisekimo sulaukusių prancūziškai dainuojančių atlikėjų, nuo debiutinio albumo „Mademoiselle chante…“ (1988 m.) pasirodymo pasaulyje parduota daugiau nei 16 mln. jos įrašų. Ji užėmė 8 vietą bei gavo Marcel Bezençon meno apdovanojimą.

Nedalyvavimas konkurse

Nuo jų debiuto 1956 m. Prancūzija nedalyvavo tik du kartus: 1974 ir 1982 m. 1974 metais, kai šalis pasirinko atlikėją ir dainą atstovauti konkurse, Prancūzija atšaukė po to, kai šalies prezidentas Georges Pompidou mirė konkurso savaitę. Jei šalis būtų dalyvavus konkurse, jai būtų atstovavusi Dani su daina „La vie à vingt-cinq ans“.

Prancūzija ir „Didysis penketas“ (Big Five)

Nuo 1998 m. keturios konkrečios šalys automatiškai patenka į Eurovizijos finalą, nepriklausomai nuo rezultatų ankstesniais metais. Šalys gavo šį specialų statusą, todėl, kad jos yra didžiausios EBU finansuotojos (be kurių nevyktų Eurovizijos dainų konkursas). Šios šalys yra Jungtinė Karalystė, Vokietija, Prancūzija ir Ispanija. Dėl jų statuso konkurse šios šalys tapo žinomos kaip „Didysis ketvertas“ („Big Four“). Italija į konkursą grįžo 2011 m., taip tapdama „Didžiojo penketo“ („Big Five“) nare.
Elektroforezė

Elektroforezė – krūvį turinčių (įkrautų) molekulių judėjimas elektriniame lauke. Elektroforezinis baltymų judrumas priklauso nuo molekulės krūvio, masės ir formos. Izoelektriniame taške baltymų molekulės yra nejudrios, nes neturi krūvio. Kai terpės pH didesnis už izoelektrinį tašką, baltymai įgauna neigiamą krūvį ir juda link anodo, o kai mažesnis - įgauna teigiamą krūvį ir juda link katodo. Kuo terpės pH yra labiau nutolęs nuo izolelektrinio taško, tuo baltymai judresni elektriniame lauke.
Elektriniame lauke kraujo serumo baltymų mišinys išsiskirsto į frakcijas, nes, kai yra tam tikras pH, įvairūs baltymai skirtingu greičiu juda anodo arba katodo link. Tokį baltymų frakcionavimo principą pirmą kartą pritaikė Arnas Tizelijus 1937 metais.
Aleksandras Kuršaitis

Biografija

Dėdės Fridricho Kuršaičio globojamas Karaliaučiaus universitete studijavo lietuvių, vokiečių, klasikines kalbas. 1882–1922 m. mokytojavo Tilžės gimnazijoje, joje vadovavo ir lietuvių kalbos seminarui.
1898–1925 m. Lietuvių literatūros draugijos pirmininkas. 1899–1912 m. redagavo draugijos leidinį „Mitteilungen der Litauischen Literarischen Gesellschaft“, kuriame paskelbė lietuvių tautosakos, kultūros istorijos, etnografijos straipsnių, kelionės po Lietuvą aprašymą. 1900 m. įkūrė lietuvių draugiją „Luizė“, jos pirmininkas. Nuo 1911 m. draugijos „Prussia“ narys. 1917–1918 m. tarnavo Vokietijos kariuomenėje Lietuvoje.

Veikla

Redagavo ir papildė E. J. Schiekoppo gramatikos antrą leidimą (Litauische Elementar-Grammatik 2 d., 1901–1902 m.). Parengė stipendininkams, norintiems mokytis lietuvių kalbos, mokomąją knygelę „Lietuviški skaitiniai“ (Litauisches Lesebuch 3 d., 1911–1913; tekstai sukirčiuoti, d. 3 – žodynėlis). 1913 m. Hugo Scheu padėjo išleisti jo surinktų lietuvių pasakų rinkinį, išvertė į vokiečių kalbą, sudarė žodynėlį. Jo patarėjais buvo Antanas Baranauskas, Juozas Balčikonis, Jonas Jablonskis.
Svarbiausias veikalas – „Lietuviškai-vokiškas žodynas“ (Litauisch-deutsches Worterbuch = Thesaurus linguae Lituanicae 4 t., 1968–1973, Giotingenas. Jame sudėti F. Kuršaičo žodyno ir A. Kuršaičio iš įvairių lietuvių leidinių ir gyvosios kalbos surinkti žodžiai, Prie žodyno rengimo prisidėjo vokiečių kalbininkai W. Vismanas, E. Hofmanas, sūnus Aleksandras Kuršaitis, H. Krikas.
Granada

Istorija

Po Kordobos kalifato suirimo, Granada tapo nepriklausoma valstybe (taifa) ir egzistavo iki 1091 m. Vėliau ją užvaldė Almoravidai, Almohadai.
Po pastarųjų nusilpimo 1238 m. Granada vėl iškovojo nepriklausomybę kaip Granados emyratas. Tai buvo vienintelė nepriklausoma musulmoniška Pirėnų valstybė, egzistavusi iki 1492 m. 
1492 m. sausio 2 d. nasridų valdytojas Mohamedas XII (Boabdilis) pasidavė ispanams, kurie apsupo miestą. Nesulaukęs pastiprinimo valdytojas atidavė miestą ispanų valdžiai. Taip žlugo Granados emyratas.
Iš tų laikų čia likę arabų tvirtovių liekanų.
AÉK Athī́na

Istorija

Klubas įkurtas 1924 m.
Klubą įkūrė Graikijos-Turkijos karo metu iš Konstantinopolio pasitraukę graikai.
Gabe Newell

Geibas Niuvelas (angl. Gabe Newell; g. 1962 m. lapkričio 3 d.) – kompiuterinių žaidimų įmonės „Valve Corporation“ bendraįkūrėjas ir generalinis direktorius.

Karjera

Metęs studijas Harvardo universitete, Niuvelas trylika metų dirbo „Microsoft“, kol galiausiai išėjo iš darbo, įkvėptas Michael Abrash, palikusio „Microsoft“ dėl galimybės studijoje „id Software“ padirbėti prie žaidimo „Quake“. Kartu su taip pat buvusiu „Microsoft“ darbuotoju Mike Harrington G. Niuvelas 1996 m. įsteigė „Valve“. Haringtonas finansavo pirmojo studijos žaidimo „Half-Life“ kūrimą.

Asmeninis gyvenimas

G. Niuvelas vedęs, žmona Lisa Mennet, turi du sūnus. Vienu metu G. Niuvelas sirgo Fuchso distrofija, įgimta liga, kuri paveikia rageną, bet pasveiko po dvejų ragenos transplantacijų 2006 ir 2007 m.
Adomas Bitė

Biografija

Valstietis. 1863 m. kovo mėn. įstojo į T. Kušleikos būrį. Su M. Gedgaudu buvo pasiustas į Šiaulių apskritį rinkti ginklų ir savanorių. Vėliau priklausė M. Gedgaudo būriui. 1863 m. balandžio 28 d. dalyvavo kautynėse netoli Krakių ir Lenčių (Krakių valsčius), birželio 20 d. – prie Žaiginio. M. Gedgaudui 1863 m. birželio 18 d. patekus į nelaisvę vadovavo būriui. Rugpjūčio 15 d. kovėsi prie Mažuolių, rugsėjo 8 d. – prie Žąsaičių, rugsėjo 11 d. – prie Budrių, spalio 27 d. – prie Notiniškių Šiaulių apskrityje. 1863 m. pabaigoje (ar 1864 m. pradžioje) palikęs būrį V. Povilanskiui išvyko į Prancūziją parūpinti ginklų ir užsienio valstybių pagalbos, bet sukilimui pralaimėjus nebegrįžo. Gyveno Paryžiuje. Dalyvavo Paryžiaus komunos kovose.
StarCraft: Brood War

Bendra informacija

Papildymas siūlo po du naujus kovinius vienetus kiekvienai rasei, visą eilę naujų vietovių, kuriose gali vykti kovos, geresnį rasių balansą ir dar tris naujus epizodus pratęsdamas „Starcraft“ istoriją. Naujosios misijos akivaizdžiai sunkesnės, jaunesnio amžiaus žaidėjams gali pasirodyti išvis nepereinamos be kodų. Paprastai dabar internete žaidžiama tik su šiuo papildymu.

Priešistorė

Tasadaro (Tassadar) pasiaukojimu Zergų valdovo rūmai (Overmind) sunaikinti. Protoss gimtajame pasaulyje siautėja niekieno nevaldomi Zergai. O anksčiau Zergų užvaldyta ir bendražygių išduota buvusi Terran karininkė Kerrigan, nuobodžiauja sau pati viena savo kūne laikydama visą pažangiausią išblaškytų Zergų superginkluotę. Tuo tarpu žemės UED armija vadovaujama admirolo DuGalle viską atsargiai stebi iš toliau ir turi savo slaptų planų. Tokia „StarCraft“ pabaiga kartu ir „Starcraft: Brood War“ pradžia. Akivaizdu, kad tikrosios kovos dar tik prasideda.
Belcų stepė

Belcų stepė (rumun. Stepa Bălțului, Stepa Bălților) yra kalvota teritorija Moldovoje su labai mažai medžių. Didelę dalį stepės užima žemės ūkiui naudojama žemė. Stepė pasižymi karštomis vasaromis ir šaltomis žiemomis.
Iš viso stepė užima 1 920 km² plotą, iš jo 2,7 % sudaro miškai. Tik praeito šimtmečio pradžioje buvo atrasta daug natūralių gamtinių iškasenų stepės teritorijoje. Geografiškai Belcų stepė yra viena iš trijų Moldavijos lygumos dalių. Nepaisant pavadinimo, stepėje daugiausiai teritorijos sudaro kalvos. Belcų stepė ir vidurinysis Pruto slėnis kartu dažnai vadinami Moldovos plynaukšte. Belcų stepę drėkina Reuto upė, o Pruto slėnyje ji įteka į Pruto upę.
Archeologiniai tyrinėjimai parodė, kad šiose teritorijose pirmieji žmonės apsigyveno dar akmens amžiuje.
Geisiškių Šv. kankinio Jurgio Nugalėtojo parapija

Istorija

Parapija įkurta 1865 metais. Parapijai iš pradžių priklausė apie 30 baltarusių kilmės šeimų, kurie 1839 m. perėjo į stačiatikybę iš unitų tikėjimo. 1945 m. parapijoje buvo 642 tikintieji, TSRS valdžia oficialiai parapiją įregistravo 1947 metais.
Sodininkystės medelynas

Sodininkystės medelynas – žemės sklypas ar specializuotas ūkis, kuriame dauginami sodo, miško, dekoratyviniai augalai.

Sodininkystės medelynas

Sodininkystės medelynas turi keletą pagrindinė skyrių: daigyną, skiepyną, veislinių sodinių, vegetatyvinio dauginimo.
Daigyne sėjamos sėklos, auginami poskiepiai ir kiti sėjinukai. Lauko daigyne 1 ha išauginama apie 200 000, šiltnamiuose apie 500 000 poskiepių.
Skiepyne skiepai auginami 2–3 metus. Pavasarį (rečiau rudenį) poskiepiai sodinami 20–35 cm atstumu eilėmis. Tarpueilių plotis 70–90 cm. Skiepai auginami ir formuojami 1–2 metus. 1 ha išauginama iki 30 000 skiepų, kartais daugiau kaip 50 000.
Veislinių sodinių skyriuje auginamos geriausios vaismedžių ir uogakrūmių veislės. Jų skiepūgliai ir ūgliai dauginami vegetatyviai. Vegetatyvinio dauginimo sklypuose augalai (agrastai, avietės, vegetatyviniai poskiepiai, braškės) auginami nuolat, dauginami atlankomis, atžalomis, palaipomis (ūsais).
Sėkliniuose soduose auginami įvairių rūšių medžiai ir krūmai. Jų sėklos naudojamos sėkliniams poskiepiams auginti.

Istorija

Lietuvoje pirmieji sodininkystės medelynai įkurti 1860 m. Žagarėje ir 1865 m. Panevėžyje. 1939 m. buvo 443 sodininkystės medelynai, daugiausia privatūs, kurie per metus išaugindavo 623 000 vaismedžių skiepų ir 130 000 vaiskrūmių. 1948 m. įsteigti valstybiniai medelynai. 1966 m. jų buvo 19, 1979 m. – 12, 1985 m. liko 9. Didžiausi buvo Anykščių, Kretingos ir Panevėžio sodininkystės ūkiuose.
1997 m. įkurta Sodininkystės medelynų asociacija. Centras Babtuose (Kauno rajonas). Jai priklausė 9 medelynai, kuriuose kiekvienais metais išauginama apie 0,5 mln. vaismedžių, apie 4,5 mln. uogakrūmių ir apie 0,7 mln. braškių sodinukų. 2001 m. įkurta verslinių sodų asociacija „Vaisiai ir uogos“, kuri perėmė medelynų asociacijai priklausiusias funkcijas.
Sodinukų išaugina ir sodininkai mėgėjai. 2004 m. jie išaugino apie 0,8 mln. vaismedžių ir uogakrūmių, apie 2,2 mln. braškių.
Karališkasis prokuroras

Karališkasis prokuroras (lenk. Instygator królewski, lot. instigator Regni) – Lietuvos Didžiosios kunigaikštystės ir Abiejų Tautų Respublikos centrinės valdžios pareigūnas, nepriklausęs pagal pareigas Senatui.

Pareigybės istorija

Aukščiausiojo valstybės prokuroro pareigybė įsteigta 1557 m. Buvo du karališkieji prokurorai – Karūnos ir Lietuvos, kurie pareigas eidavo iki gyvos galvos.
Buvo atsakingas karaliui, jo vardu tyrė prasižengimus prieš valstybę bei nusikalstamus valdovo įžeidimus. Turėjo patariamąjį balsą Asesorių teisme ir sprendžiamąjį balsą Karališkąjame teisme.
Nuo 1764 m. kontroliavo iždo komisijos veiklą. Po 1775 m. atsirado ir prokurorų pavaduotojai, turėję tokias pat teises ir pareigas.
Tarptautinė astronomų sąjunga

Tarptautinė astronomų sąjunga (TAS) – tarptautinė astronomų profesionalų organizacija, kurios tikslas – koordinuoti astronomijos mokslinius tyrimus ir studijas. Įkurta Briuselyje 1919 m. Organizacijos būstinė įsikūrusi Paryžiuje. 2011 m. birželio mėnesį jai priklausė 70 narių-valstybių, individualių narių skaičius buvo 10085 (iš 90 šalių). Kas treji metai vyksta TAS suvažiavimai, pirmasis įvyko 1922 m. Romoje. XXVI suvažiavimas vyko 2006 m. Prahoje (Jo metu buvo pakeistas planetos apibrėžimas ir Plutonas prarado planetos statusą – tapo nykštukine planeta).
Lietuva priimta TAS nare 1935 m. Narystė buvo prarasta po sovietinės okupacijos. 1993 m. Lietuva vėl priimta TAS nare. Lietuvių astronomų – TAS narių skaičius šiuo metu yra 15.
Arunačala

Arunačala (skr. अरुण्चाल = Aruṇcāla, 'raudonas kalnas, šviesos kalva') – šventasis kalnas pietinėje Indijoje, Tamilnade.
Šio kalno papėdėje įsikūręs Tiruvanamalai miestelis, kuriame esama didelės Arunačalasvaros šventyklos. Joje garbinamas Šiva. Arunačala yra viena iš penkių pagrindinių šaivitų šventųjų vietų Pietų Indijoje. Šio kalno urve ketverius metus meditavo Ramana Maharišis, vėliau netoliese Tiruvanamalai miestelio įkūręs ašramą. Nuo tada Arunačala tapo žinoma ir Vakaruose.
Pasak su šventykla susijusios legendos, kilęs ginčas tarp Brahmos, dievo kūrėjo, bei Višnaus, dievo saugotojo, dėl to, kuris iš jų viršesnis. Kad išspręstų ginčą, Šiva apsireiškęs kaip šviesos stulpas, o paskui – Arunačalos pavidalu.
Dance revolution

Dance revolution tarptautinis šokio konkursas, vykstantis Vilniuje, Kongresų rūmuose. Šokėjai kovoja 4 kategorijose: charakterinių, šiuolaikinių, gatvės bei šou šokių. Daugiausią pasirodymų – šou šokių stiliaus kategorijoje.

Istorija

2010 metais konkursas buvo surengtas pirmą kartą. Konkurso iniciatorius – VšĮ „Modus projektai“. Konkurso organizatorė – choreografė Viktorija Nenartovič, šokių studijos „Modus dance“ vadovė.
2013 metais konkurse dalyvavo beveik 2000 dalyvių, buvo daugiau nei 150 pasirodymų, daugiau nei 80 kolektyvų iš Lietuvos (Vilniaus, Kauno, Klaipėdos, Šiaulių, Panevėžio, Alytaus, Vilkaviškio, Šakių, Kaišiadorių, Jurbarko, Birštono, Prienų, Tauragės, Šilalės, Marijampolės, Gargždų) bei kaimyninių šalių: Baltarusijos, Latvijos, Estijos, Lenkijos.
2013 metais finaliniame koncerte buvo pristatyta „Stilingiausių šokėjų šukuosenų šou“ (plaukų stilistai Martynas Šalkauskas ir Aivaras Grusas), pasirodė Lietuvos atlikėjai (grupė „DAR“, Vudis, Džei Džei, Anatolijus ir Druskininkų Deimantinis Choras, Rasa Kaušiūtė ir šokių grupė „Modus Dance“).
2014 metais konkurse buvo surengta neatlygintinos donorystės akcija kartu su Vilniaus universitetinės ligoninės Santariškių kraujo centru. Visi, davę kraujo, gavo nemokamus pakvietimus į jubiliejinį (5-ąjį) finalinį renginį. Apie sveiką mitybą konsultavo UAB „Aš myliu save“ darbuotojai.

Vertinimo komisija

Vertinimo komisiją sudaro Lietuvos ir užsienio choreografai, aktoriai, grožio industrijos atstovai.
2012 metais dalyvius vertino šokėjai Saulius Skambinas ir Tomas Uroška, aktorius Vaidotas Martinaitis, svečiai iš užsienio: hiphopo choreografai Thomas Benstem (Švedija) ir Roman Metijesku (Latvija).
2013 metais Komisiją sudarė Eugene Quiet, Vjiačiaslav SanSay, Lina Puodžiukaitė, Jolanta Davolytė, Vaidotas Martinaitis, Vaclovas Paukštė bei Marijanas Staniulėnas, Martynas Šalkauskas, Aivaras Grušas, Živilė Petroševičienė).
ŽIA valda

Istorija

UAB „ŽIA valda“ buvo įkurta 1997 m. Pasikeitus įmonės akcininkams, reorganizuojama veikla, įmonė tampa investicine holdingo bendrove (2002 m.). Tais pačiais metais įsigytos UAB „Žvilgsnis iš arčiau“ akcijos. Ši kreditų valdymo ir skolų išieškojimo bendrovė, užimdama 30 proc. rinkos, tapo lydere Lietuvoje ir Baltijos šalyse.
2003 m. įkurta UAB „Agrovaldymo grupė“ (dabar vadinasi AB „Agrowill Group“), kuri šiandien yra didžiausia tokio pobūdžio įmonė Lietuvoje. Ji valdo 17 žemės ūkio produkciją gaminančių ir perdirbančių bendrovių. Tais pačiais metais sėkmingai įgyvendinti pirmieji investiciniai projektai. Vienas iš jų – gyvenamųjų namų Užupyje (Vilniaus miesto rajonas) statybos projektas, parduotas už beveik 1,4 mln. eurų.
2004 m. įkurta UAB „Žemės vystymo fondas“ (veikla – žemės ūkio darbams naudojamos žemės pirkimas ir nuoma), kuri konsoliduoja žemės ūkio žemę bei nuomoja ją žemdirbiams ir AB „Agrowill Group“ Po metų kartu su partneriais UAB „Fima“ bei UAB „Garantas“ „ŽIA valda“ privatizavo „Lietuvos avialinijas“ (dab. „flyLAL – Lithuanian Airlines“). Šiuo metu bendras įmonei priklausančių patalpų plotas vien Vilniuje jau siekia 30 000 m², – 27 ha. Pradėtas daugiau kaip 20 ha užimančio individualių gyvenamųjų namų kvartalo projektavimas Gulbinų gyvenvietėje (projektas parduotas 2006 m.), „Kabančių sodų“ statybos Vilniaus centro pakraštyje.
2006 m. 10 proc. bendrovės akcijų įsigyja advokatas Ramūnas Audzevičius. ŽIA valda buvo antra tarp 1000 sparčiausiai besivystančių Lietuvos bendrovių. UAB „Žvilgsnis iš arčiau“ kontrolinį akcijų paketą bendrovė parduoda Islandijos kapitalo įmonei „Creditinfo Group Ltd“ (67 % akcijų).
Tais pačiais metais AB „Lietuvos avialinijos“ reorganizuota į trijų įmonių grupę: AB „flyLAL Lithuanian Airlines“, UAB „flyLAL Group Services“, UAB „VA Reals“, viso įmonių grupę sudaro 9 bendrovės. Vilniaus oro uoste suprojektuoti ir pradėti statyti infrastruktūriniai objektai: 3 lėktuvų remonto angarai, privatus keleivių terminalas, biurų pastatai.
2008 m. UAB „ŽIA valda“ išleido 48 mln. litų vertės akcijų emisiją, kurią įsigyjo islandų kapitalo įmonė „SX investments“ ir lietuviško kapitalo įmonė „Amber capital partners“. Buvo suformuota nauja valdyba. Tais pačiais metais bendrovei UAB „Finhill“ suteikta "B" kategorijos maklerių licencija, leidžianti teikti finansines paslaugas.
2008 m. AB „Agrowill Group“, priklausanti „ŽIA valdai“, pateko į Vilniaus vertybinių popierių biržą, sėkmingai atlikusi pirminį akcijų platinimą. Akcijų vertė per 3 mėn, pakilo apie 30 procentų.
Lietuvos Respublikos Vyriausybė strateginiame komitete patvirtino, kad AB "flyLAL Group" keleivių terminalas, statomas vietoj UAB „VA Reals“ priklausančių pastatų, yra strategiškai svarbus Lietuvai. Terminalo statybas planuojama pabaigti 2009 m. Paskaičiuota, kad Lietuvos BVP jis padidintų apie 1,8 milijardo litų per metus.
Louis Israel Dublin

Biografija

Gimė 1882 m. lapkričio 11 d. Kaune. 1886 m. su tėvais emigravo į JAV, 1901 m. baigė Niujorko koledžą. 1904 m. tapo Kolumbijos universiteto statistikos mokslų daktaru. Dėstė statistiką Jeilio universitete, kaip dėstytojas laikomas vienu iš statistinės demografijos tyrimų pradininkų JAV. Taip pat dirbo Met Life Insurance draudimo kompanijoje, kur tyrinėjo klientų ilgaamžiškumo statistiką. Būdamas kompanijos viceprezidentu skatino ir rėmė progresyvius draudimo polisus. 1924 m. buvo Amerikos Statistikos Asociacijos prezidentas. Mirė 1969 m. kovo 7 d. Vinter Parke, Floridoje.
Toei Animation

Istorija

Įkurta 1948 m. kaip „Japan Animated Films“ (日本動画映画). Ją 1956 m. įsigijo „Toei Company“. Per savo gyvavimo metus studija išleido daugybę animacinių TV serialų, filmų, adaptavo daugumą plačiai žinomų japoniškų komiksų į animacinius serialus, kaip, pvz., „Dragon Ball“. Tokie žymūs animatoriai, kaip Hayao Miyazaki, Isao Takahata, Leiji Matsumoto ir Yoichi Kotabe praeity dirbo šioje kompanijoje. Iki 1998 m. kompanija Japonijoje buvo žinoma Toei Doga (東映動画株式会社 Tōei Dōga Kabushiki-gaisha) vardu; dōga iš japonų k. išvertus reiškia 'animacija'. Šis terminas buvo plačiai naudojamas iki XX a. 8-to dešimtmečio.
Helma Wennemers

Biografija

Helma Wennemers studijavo chemiją Frankfurto Universitete, 1993 m. Baigė diplominį darbą su de:Gerhard Quinkert. 1996 m. Kolumbijos universitete, Niujorke įgijo daktaro laipsnį, prižiūrima en:W. Clark Still, publikavo disertacija „Koduota kombinatorinė chemija: įrankis selektyvių tarpmolekulinių sąveikų tyrimui“. 1996–1998 metais Nagojos universitete atliko post-doktorantūros darbą su en:Hisashi Yamamoto, 1999 m. tapo Bachemo Profesoriaus Pavaduotoja Bazelio universitete iki 2003 m., kur buvo paaukštinta į docentus. 2011 m. pradėjo dirbti ETH Ciuriche, kaip organinės chemijos profesorė.

Apdovanojimai

„Helma Wennemers“ darbas buvo pripažintas en:European Peptide Society „Leonidas Zervas“ apdovanojimu (2010), en:Royal Society of Chemistry Pedler apdovanojimu (2016), Inhoffen medaliu (2017) ir Nyderlandų mokslininko apdovanojimu už supramolekulinę chemiją (2019).
Latina

Istorija

Miestą įkurė Benito Mussolini 1932 m. birželio 30 d. kaip Littoria, kai buvo nudrenuotos pelkėtos žemės šiose vietose. Mieste apsigyveno daug žmonių iš Friulio ir Veneto. Paminklus ir pastatus miestui kūrė tokie žymūs menininkai kaip Marcello Piacentini, Angiolo Mazzoni ir Duilio Cambellotti.
Miestas 1946 m. pervadintas Latina. Pokario metais atsikėlė daug žmonių iš Lacijaus.
Struktūrizuota finansinė priemonė

Struktūrizuoti produktai – sintetiniai investavimo instrumentai, kuriami derinant įprastus finansinius instrumentus ir išvestines finansines priemones. Tokių struktūrizuotų produktų pavyzdžiai yra: obligacijos suteikiančios teisę įsigyti įmonės akcijų; obligacijos, susietos su kito finansinio instrumento verte ir kt. Lietuvoje struktūrizuotų produktų ar struktūrizuotų vertybinių popierių pavyzdžiais galėtų būti bankų leidžiamos ir platinamos su indeksais, akcijomis ar produktų kainomis susietos obligacijos.
Slovakijos futbolo varžybos 1992–1993 m.

1992–1993 m. pirmenybės

Slovakijos komandos dalyvavo Čekoslovakijos čempionate.
Fechtnerio baravykas

Literatūra

Lietuvos grybų atlasas, Vincentas Urbonas, Kaunas, LUTUTĖ, 2007, ISBN 978-9955-692-59-1, 57 psl.
Sūduvos kalnai

Sūduvos kalnai (lenk. Góry Sudawskie) – moreninis kalvynas šiaurės rytų Lenkijoje: Palenkės vaivadijos Suvalkų apskrities Vižainio valsčiuje, prie Sūduvos kaimo. Šalia Sūduvos kalnų eina turistinės dviračių ir slidininkų trasos, plyti Sūduvos ežeras. Žinomiausios kalvyno kalvos: Prūso kalnas (lenk. Góra Prusaka, aukščiausia Sūduvos kalnų viršūnė - 230 m virš jūros lygio), Švedo kapas (lenk. Szweda Mogiła) ir Gulberekas (lenk. Gulberek). Spėjama, kad pastaroji kalva - tai buvęs jotvingių piliakalnis. Spėjimus sustiprina ir ant Gulbereko gulintys rieduliai - galimo karinio sutvirtinimo liekanos.
Vienos iš kalvų pavadinimas - Kapinėlis, lenk. Kapinielis - leidžia numanyti ten buvus laidojimo vietos.
Aragonitas

Aragonitas – kalcio karbonato mineralas, tai nepatvari kalcio karbonato modifikacija, pereinanti į kalcitą. Kalcitas ir aragonitas yra polimorfiniai mineralai t. y. jų cheminė sudėtis visiškai vienoda, skiriasi šių mineralų kristalinė struktūra. Aragonitas termodinamiškai nepastovus ir gali virsti kalcitu. Kaitinant aragonitą 400°C temperatūroje, jis palaipsniuj virsta patvaresniu kalcitu. Aragonitas pavadintas nuo Aragono srities Ispanijoje).
Kietumas pagal Moso skalę 3,5-4.
Dažnai turi koralų, šakelių, plokštės išvaizdą, koncentrišką vidinę struktūrą, artimą stalaktitų bei stalagmitų giminei.
Aragonitas dažnas moliuskų kriauklėse. Jo kristalai nusėda karstiniuose urvuose.
2009 m. Brazilijos Grand Prix

Penktadienio treniruotės

Abi penktadienio treniruotės buvo sutrikdytos smulkaus lietaus, tad kurį laiką lenktynininkai važiavo šlapia trasa. Pirmose treniruotėse greičiausias buvo Markas Webberis su Red Bull (1:12.463 min.). Antras liko brazilas Rubensas Barrichello (1:12.874), trečias - M. Webberio komandos draugas Sebastianas Vettelis (1:12.932).
Antroje treniruotėje, kuri vyko sauseniu oru, nei pirmoji, greičiausias buvo ispanas Fernando Alonso (1:12.314). Antras liko Sebastienas Buemi (1:12.357), trečias - R. Barrichello (1:12.459).

Šeštadienio treniruotės

Šeštadienio treniruotės dėl smarkaus lietaus buvo sutrumpintos ir vyko vos 18 minučių. Per šį laiką trasa buvo labai šlapia ir nuolat lijo. Tokiomis oro sąlygomis greičiausią ratą nuvažiavo Nico Rosbergas, antras liko jo komandos draugas Kazuki Nakajima. Trečią vietą užėmė sezono lyderis Jensonas Buttonas.
Largo Vinčas (filmas)

Siužetas

Largo Vinčas, jaunas našlaitis, įsivaikinamas milijardieriaus Nerio Vinčo, kuris vėliau miršta neaiškiomis aplinkybėmis. Taip Largo, būdamas 26 metų amžiaus, tampa vieninteliu įpėdiniu į korporacijos Group W, valdančios daugybės gamyklų, laikraščių ir laivų bendroves, vadovo postą. Tačiau kur yra dideli pinigai, yra ir didelis pavojus. Įvairūs asmenys, tarp jų ir jo bendrovės darbuotojai, bando pakenkti Largo ir perimti jo bendrovę. Taigi jam tenka grumtis, susigrąžinti palikimą ir atkeršyti už Nerio.